
1
Innledning

Denne strategien for SMRs oppgaver knyttet til status som nasjonal institusjon for menneskerettigheter (i det følgende nasjonal institusjon eller NI) gjelder perioden 2008-2012. 

Notatet er disponert slik: (2) Mandat; (3) Visjon; (4) Økonomi og organisering; (5) Faglig ledelse; (6) Faglig prioritering; (7) Aktivitetsnivå i perioden 2008-2012; (8) Utfordringer og tiltak; (9) Oppfølgning og fremdrift

Notatet har to hovedbudskap: 

(1) SMR løser de oppgavene som følger av mandatet og samfunnsbehovet i Norge i dag, men på et minimumsnivå, og

(2) det er ønskelig å øke aktiviteten ut fra velbegrunnede forventninger utenfra, utviklingen nasjonalt og internasjonalt, og eget ønske om å kunne gå dypere inn i problemstillinger som gjelder menneskerettigheter i Norge 

Strategien er skrevet langs to linjer: Én linje skisserer innretningen og omfanget på NIs aktiviteter i dag, og en annen hvilke aktiviteter som på sikt kan eller bør styrkes. Strategien er dermed fleksibel ved at den kan gjennomføres med dagens ressurser, ved siden av at den kan styre retningen dersom det skjer endringer i ressurstilførselen. 

2
Mandat
Siden 1993 har FNs generalforsamling anbefalt FNs medlemsstater å ha en nasjonal institusjon for menneskerettigheter i henhold til de såkalte Paris-prinsippene. Prinsippene er fleksible anbefalinger, men legger spesielt vekt på uavhengighet fra nasjonale myndigheter.

SMR fikk status som Norges nasjonale institusjon for menneskerettigheter ved kongelig resolusjon av 21. september 2001. Det overordnede mandatet er i følge resolusjonen å: 

· ”bidra til større bevissthet om og bedre oppfyllelse av” menneskerettigheter i Norge. 

Aktiviteter/virkemidler er beskrevet slik i den kongelige resolusjonen:

· ”overvåke menneskerettighetssituasjonen i Norge, særlig gjennom forskningsrapporter og utredninger”

· ”ha en rådgivende funksjon, særlig overfor myndigheter og organisasjoner”

· ”gi tilbud om utdanning”

· ”informere om menneskerettigheter”

· ”samarbeide med andre” ”nasjonalt og internasjonalt”

Oppgavene som nasjonal institusjon er lagt til SMR nettopp fordi SMR er det ledende forskningsmiljøet i Norge når det gjelder menneskerettigheter, samtidig som SMR igjen er del av Juridisk fakultet og UiO med den faglige kvalitetssikring det gir. Dette er presisert slik i den kongelige resolusjonen av 21. september 2001: 

”En grunnleggende forutsetning er at den nasjonale institusjonen har kompetanse og kapasitet til egen forskning, grunnforskning så vel som oppdragsforskning. Denne kompetansen må ligge til grunn for institusjonens øvrige oppgaver. Nasjonal institusjon skal overvåke menneskerettighetssituasjonen i Norge, særlig gjennom forskningsrapporter og utredninger. […] Dette skal skje på basis av egen forskning om og kontakt med forskningsmiljøer i Norge og internasjonalt.” 

I SMRs vedtekter av 3. desember 2002 § 1 heter det:

”Som nasjonal institusjon for menneskerettigheter skal senteret overvåke menneskerettighetssituasjonen i Norge og på selvstendig basis samarbeide med lignende forskningsmiljøer, med frivillige organisasjoner og med internasjonale og nasjonale organer som arbeider med menneskerettighetsspørsmål.”

SMR har tolket Paris-prinsippene, den kongelige resolusjonen og vedtektene slik at det er norske myndigheters aktivitet og passivitet som er hovedfokus, men slik at det også åpnes for å vurdere andre grupper og institusjoner (som næringsliv og organisasjoner). Videre har SMR fokusert på gjennomføring av menneskerettigheter i Norge, men det er også aktuelt å vurdere norske aktiviteter i andre land (særlig gjennom militært engasjement og utviklingssamarbeid). SMR legger til grunn at det er de internasjonalt vedtatte menneskerettighetsnormene som Norge har sluttet seg til, som danner grunnlag for det SMR gjør på dette feltet. Disse føringene, og SMRs tilknytning til Juridisk fakultet ved Universitetet i Oslo, gjør at juridisk metode og analyse er den grunnleggende, men ikke den eneste, faglige tilnærmingen. SMR er en tverrfaglig forskningsinstitusjon. For SMR er det derfor også en målsetting å studere menneskerettighetenes funksjon i samfunnet, blant annet ved å undersøke utsatte gruppers stilling gjennom samfunnsvitenskapelige analyser, og holde dette opp mot menneskerettighetsforpliktelsene.

SMR er del av FNs nettverk av nasjonale institusjoner for menneskerettigheter som sorterer under FNs høykommissær for menneskerettigheter i Genève. SMR har fått status som fullverdig medlem etter at finansieringen av de nasjonale institusjonsoppgavene i hovedsak skjer gjennom statsbudsjettet og ikke gjennom Universitetet, og etter endringer i styrerepresentasjonen og opprettelsen av et eksternt rådgivende utvalg. Det innebærer at SMR har full deltakelsesrett i det internasjonale og regionale samarbeidet. I likhet med andre lands nasjonale institusjoner er dette en status som regelmessig vil bli vurdert av det internasjonale akkrediteringsorganet.

3
Visjon

I sitt arbeid som Norges nasjonale institusjon for menneskerettigheter har SMR som visjon å være det ledende faglig baserte menneskerettighetsmiljøet i Norge, være en markert aktør i å øke kunnskapen om og fremme menneskerettighetene i Norge, og delta i det internasjonale samarbeidet med andre nasjonale institusjoner. 

SMR vil i denne sammenheng legge stor vekt på at virksomheten skal være forskningsbasert, uavhengig både i forhold til myndigheter og til ikke-statlige aktører, og bygge på bredt nasjonalt samarbeid. 

Oppgavene som nasjonal institusjon tilligger SMR som et hele, noe som omfatter virksomheten innen forskning, undervisning, internasjonal programvirksomhet og dokumentasjon.      

Økonomi og organisering

SMR fikk fra 2007 overført 6,1 millioner kroner som øremerkede midler via statsbudsjettet (Utenriksdepartementets og Kunnskapsdepartementets budsjetter) for sitt arbeid som Norges nasjonale institusjon for menneskerettigheter. Begrunnelsen for denne ordningen er de kravene til uavhengighet som ble stilt til SMR for å gå fra observatørstatus til å oppnå fullverdig status (A-status) som nasjonal institusjon i det internasjonale FN-nettverket av nasjonale institusjoner (jfr. ovenfor). Beløpet tilsvarer de overføringene SMR som nasjonal institusjon tidligere fikk via Universitetet i Oslo, og representerer således ingen finansiell styrking av oppgavene som nasjonal institusjon. 

Mandatet og oppgavene som nasjonal institusjon er tillagt SMR, og SMR er igjen en del av Juridisk fakultet ved Universitet i Oslo. Det formelle og reelle ansvaret for SMRs status og aktiviteter som nasjonal institusjon ligger internt hos direktøren. Institusjonelt er det daglige ansvaret delegert til en ansatt i fast vitenskapelig stilling. Arbeidsavtalen til den daglige lederen av NI-arbeidet forutsetter at ledelsesarbeidet skal skje gjennom halvert undervisningsplikt (22,5% av full stilling). Samtidig slås det fast i utlysningsteksten til denne stillingen at ”det forutsettes også at den som tilsettes driver forskning av relevans for menneskerettslige problemstillinger i Norge”. 

Da SMR oppnådde status som nasjonal institusjon ved Regjeringens vedtak skjedde dette etter en søknad fra SMR som la til grunn en viss bemanning. Men den årlige bevilgningen over statsbudsjettet er en rund sum, og er ikke låst direkte til stillinger eller tiltak. Så lenge aktiviteten faller innfor de rammene som settes i den kongelige resolusjonen og i Paris-prinsippene, står SMR fritt i forhold til hvordan midlene benyttes. I samsvar med SMRs søknad om å bli anerkjent som nasjonal institusjon har SMR benyttet midlene dels til stillinger og dels til konkrete tiltak (som kontordrift, innkjøp og produksjon av bøker og publikasjoner, gjennomføring av seminarer, deltakelse på møter i det regionale og internasjonale FN-nettverket etc.). 

Stillinger i 2007 som er knyttet til SMRs oppgaver som nasjonal institusjon, kan deles i tre: 

· De mest sentrale internt finansierte stillingene, er én fast vitenskapelig ansatt jurist som er NI-leder, én fast ansatt juridisk rådgiver, én midlertidig tilsatt juridisk rådgiver (50% internt finansiert og 50% eksternt finansiert av Fritt Ord), seks fast vitenskapelig ansatte som har 22,5% arbeidsplikt for NI og to til tre vitenskapelige assistenter. 

· De mest sentrale eksternt finansierte stillinger er knyttet til EMD-prosjektet (én juridisk rådgiver og vitenskapelig assistent) og mer kortvarige forsknings- og utredningsoppgaver. 

· I tillegg kommer internt finansierte stillinger knyttet til informasjon, kurs, bibliotek og øvrig administrasjon. Disse stillingene rapporterer ikke direkte til NI-leder, og deres arbeidsoppgaver omfattes ikke av denne strategien.

5
Faglig ledelse

Det følger av det nasjonale mandatet at SMRs arbeid som nasjonal institusjon skal være forskningsforankret. Det innebærer at aktiviteten skal være bygget på en solid faglig plattform. Kravet om forskningsforankring er gjennomført ved at det daglige arbeidet som nasjonal institusjon ledes av en forsker, at rådgiverne har hatt høy faglig kompetanse og at man har kunnet trekke veksler på SMRs direktør og øvrige forskere gjennom den NI-arbeidsplikten de har. 

Utfordringene med en forsker som daglig leder av det arbeidet som gjøres som nasjonal institusjon knytter seg særlig til at en forsker vil måtte ha begrenset arbeidsplikt som leder, siden personen også skal ha tid til forskning (i henhold til UiOs krav til faste vitenskapelige ansatte, og for at SMR skal kunne fortsette å være forskningsbasert over tid). 

Løsningen i dag, med halvert undervisningsplikt konvertert til lederansvar (det vil si 22,5% av arbeidstiden eller ca 8,25 timer pr uke), gir erfaringsmessig lite tid til å gjennomføre lederoppgavene. Dessuten er det vanskelig å få konsentrasjon til forskning i en slik lederstilling. Endelig er det en særlig utfordring å rekruttere ledere med kompetanse innen både forskning og ledelse. 

En forsker som daglig leder av de oppgavene SMR utfører som nasjonal institusjon vil imidlertid gi bedre tilgang til aktuelle forskningsnettverk og forskningsrelaterte problemstillinger nasjonalt og internasjonalt, enn en leder uten forskerbakgrunn. En leder med forskerkompetanse vil også gi legitimitet rundt faglige spørsmål (både internt og eksternt) og vil lettere kunne gi nødvendig tyngde internt og eksternt, og derved bidra til å bygge opp og opprettholde SMR som det sentrale menneskerettsfaglige ressurssenter i Norge. Dette er særlig viktig i en oppbyggingsfase. Det er også ønskelig med forskningskompetanse i den grad NI-leder skal avlaste direktøren.

På denne bakgrunn er det SMRs vurdering at NI-arbeidet i planperioden bør ledes av en forsker. Videre er det ønskelig at NI-leders undervisningsplikt i sin helhet konverteres til NI-ledelse, alternativt at undervisningsplikten knyttes opp til aktivitet relevant for virksomheten som nasjonal institusjon (så som veiledning av studenter som skriver om NI-relaterte spørsmål og kurs- og undervisning knyttet til NI-relaterte forhold). På denne måten vil tid avsatt til ledelse øke, samtidig som NI-leder får samme tid som før til forskning. 

Faglig prioritering

SMRs virksomhet spenner over hele menneskerettighetsfeltet, både nasjonalt og internasjonalt. Gjennom SMRs forskningsstrategi er det gjort noen strategiske valg i forhold til fokusering i strategiperioden. Tilsvarende må det gjøres valg innen det arbeidet SMR gjør som nasjonal institusjon for å kunne forfølge noen temaer grundig, og for å få tilstrekkelig oppmerksomhet rundt det som antas å være mest aktuelle problemstillingene i Norge. Valget av temaer er dels betinget av hvilke spørsmål som Norge historisk har blitt kritisert for i internasjonale fora, samtidig som det må det tas hensyn til den kompetansen som finnes ved SMR, og da særlig for dem som arbeider med oppgaver knyttet til funksjonen som nasjonal institusjon.

Ut fra de ovenstående forutsetningene har SMR valgt å fokusere på følgende fire temaer i sitt arbeid som Norges nasjonale institusjon for menneskerettigheter i planperioden: 

(1) Den europeiske menneskerettighetsdomstolen (EMD). 

Dette omfatter spørsmål som politisk og rettslig vekt og relevans av EMDs avgjørelser, interne reformer ved domstolen, ordningen med utnevnelse av Focal Points, restanseproblematikk, forholdet mellom EMD og andre individklageordninger, forholdet mellom EMD og annen virksomhet innen Europarådet og betydningen av sammensetningen av domstolkollegiet. Det spesielle fokuset på EMD innebærer imidlertid ikke at FN-systemet skal neglisjeres; NI må kontinuerlig være oppdatert på saker av relevans for Norge som behandles av FNs traktatorganer på menneskerettighetsområdet.

(2) Barn. 

Dette omfatter spørsmål som virkninger av inkorporeringen av barnekonvensjonen i menneskerettsloven, barn i asylprosessen, forholdet mellom barn og foreldre, kjønnslemlestelse, undervisning, religionsfrihet, barn med ulovlig opphold i riket, spredning av informasjon om barnekonvensjonen til fagmiljøer; 

(3) Diskriminering. 

Dette knytter seg til arbeidet som gjøres av nedsatt lovutvalg, spørsmål om rettslig trinnhøyde og grunnlovsregulering, de ulike ombudsordningene, forholdet mellom diskriminering og religionsfrihet, den rettslige betydningen av uttalelser fra FNs rasediskrimineringskomité, norske individklager til rasediskrimineringskomiteen, forholdet mellom rettslig og faktisk vern mot diskriminering, problemer knyttet til multidiskriminering, forholdet mellom vern mot diskriminering og andre rettigheter og friheter; 

(4) Ytringsfrihet. 

Her vil det særlig dreie seg om spørsmål knyttet til forholdet mellom ytringsfrihet og privatliv, ytringsfrihet og rasediskriminering/hets, ytringsfrihet og varsling, og informasjonstilfang, deltakelse og demokrati.

Aktivitetsnivå i perioden 2008-2012

SMR har bak seg en etableringsfase som Norges nasjonale institusjon for menneskerettigheter, og kan ved inngangen til planperioden sies fremdeles å befinne seg i en oppbygningsfase. Mandatet, utledet av Paris-prinsippene og nedfelt i den kongelige resolusjonen og i SMRs vedtekter, tilsier at den typen aktiviteter som nasjonal institusjon hittil har utført bør fortsette. Spørsmål om prioritering blir dermed spørsmål om fordeling av ressursene innen de ulike aktivitetstypene, og ikke en avvikling av en eller flere av de aktivitetstypene som presenteres. Oppstillingen over aktiviteter og innretning nedenfor er i hovedsak organisert i henhold til mandatet, og gir i seg selv ikke uttrykk for noen prioritering av oppgaver. 

Oppstillingen nedenfor bygger i hovedsak på de arbeidsoppgavene som er direkte underlagt NI-leder. Arbeidsoppgaver ved SMR knyttet til forskning, undervisning, dokumentasjon og administrasjon – som også er en viktig del av SMRs funksjon som nasjonal institusjon – er ikke eksplisitt nevnt i dette notatet, men fremkommer av andre SMR-dokumenter (som forskningsstrategi, kommunikasjonsplan og årsplaner). Et fullt ut dekkende bilde av hvordan SMR løser sin funksjon som nasjonal institusjon for menneskerettigheter forutsetter at også disse øvrige områdene av SMRs virksomhet trekkes inn. 

Det er ønskelig at aktivitetsnivået i planperioden økes og SMR i større grad arbeider mer proaktivt og går dypere inn i flere av de sakene som behandles. Samfunnsmessige behov og forventninger er de viktigste årsakene til en slik økning. Økt aktivitet fordrer økte ressurser, særlig gitt det arbeidspresset som har vært på NI-leder og juridiske rådgivere de siste årene. I neste kapittel i strategien diskuteres alternative måter å øke ressursene på.

Systematikken nedenfor er slik: Aktivitetstypen, dagens aktivitetsnivå, ideelt aktivitetsnivå og hvem som utfører aktiviteten beskrives først. Deretter skisseres tre alternativer: (a) aktivitet ved videreføring av ressursnivået i 2007, (b) aktivitet ved kutt i ressursene og (c) aktivitet ved tilføring av mer ressurser. 

(i) Høringsuttalelser: 

Høringsuttalelser er et viktig virkemiddel for å overvåke og bidra til gjennomføringen av internasjonale menneskerettigheter i Norge, dels fordi SMRs innspill her kan få avgjørende betydning for utforming av fremtidig lovgivning og politikk, og dels fordi det er høye forventninger om SMRs deltakelse fra myndigheter og ikke-statlige organisasjoner. 

Aktivitetsnivået varierer med hvilke saker myndighetene til enhver tid fremlegger for høring. Samtidig har det menneskerettslige innholdet i høringsnotatene betydning, sammen med den tematikken som reises. Aktivitetsnivået bestemmes også av hvor inngående SMR velger å gå inn i dette arbeidet, hva slags kompetanse SMR har tilgang på i slike saker og i hvilken grad SMR velger å følge opp arbeidet etter at høringsuttalelse er levert. 

Aktivitetsnivået for 2007 synes ut fra det ovenstående å ligge på et akseptabelt minimumsnivå, gitt ressurser avsatt til NI-arbeid. 

Ideelt sett kan dette arbeidet styrkes på tre plan. For det første bør aktiviteten styrkes gjennom større grad av oppfølgning av tidligere høringsuttalelser. Slik oppfølgning kan være å undersøke hvorvidt forvaltningen og Stortinget følger opp de anbefalingene som gis, og i noen sammenhenger også søke å påvirke beslutningstakere i etterkant av høringsrunden i den retning SMR mener er faglig riktig (jfr også punktet om publisering nedenfor). For det andre bør aktiviteten styrkes gjennom at SMR går dypere inn i noen av høringsnotatene, grensende opp mot forskning/utredning. For det tredje bør aktiviteten styrkes gjennom å involvere et nettverk av diskusjonspartnere (som for eksempel knyttet til Rådgivende utvalg), og dermed styrke den menneskerettslige argumentasjonen dels for andre deler av høringsinstansene og dels for SMRs egne høringsuttalelser.

Høringsuttalelser har i stor grad blitt utarbeidet av juridisk rådgiver og NI-leder, med innspill fra direktøren. Det finnes eksempler på at hoveddelen av uttalelsene er blitt utarbeidet av enkeltforskere eller grupper knyttet til SMR. Det inviteres til innspill fra SMRs faglige ansatte, men responsen her er relativt liten.

(a) Ressursvidereføring tilsier at aktivitetsnivået beholdes som i dag.

(b) Ressurskutt tilsier at aktivitetsnivået reduseres, selv om denne aktiviteten må prioriteres. 

(c) Ressursøkning åpner for mer dyptpløyende høringsuttalelser og oppfølgning av de høringsuttalelsene som SMR har avgitt. 

(ii) Internasjonal overvåkning:

SMR bør i henhold til mandatet inngi høringsuttalelser til norske myndigheters rapporter til internasjonale organer som eksaminerer Norge. Denne delen av mandatet har betydning både for gjennomføringen i Norge og for utviklingen av de internasjonale ordningene, samtidig som de uttalte forventningene fra FN og norske myndigheter er store, og er derfor en viktig aktivitet. 

Aktivitetsnivået varierer med dagsorden for komiteene, hvor mange komiteer SMR skal befatte seg med og hvor dypt SMR skal gå inn i rapporteringen. 

Aktivitetsnivået for 2007 har vært relativt høyt sammenholdt med de ressursene som er avsatt til NI-arbeid. SMR deltok før og under eksaminasjonen i CERD, CEDAW og CAT, og sendte inn egen rapport til disse komiteene og til CRC under tilleggsprotokollen om barnesoldater. 

Ideelt sett kan aktiviteten økes på fem plan. For det første bør SMR gå dypere inn i de aktuelle problemstillingene, og ta stilling til flere sider ved den norske rapporteringen. For det andre bør SMR delta i forhold til andre konvensjonsbaserte overvåkningsorganers behandling av Norge enn bare FNs. For det tredje bør SMR bidra mer i etterkant av eksaminasjonen av Norge, for eksempel gjennom analyse, kurs og annen formidling av komiteenes uttalelser. For det fjerde bør SMR bidra til å overvåke at myndighetene følger opp de konvensjonsbaserte overvåkningsorganers anbefalinger. For det femte bør SMR ha bedre kontakt med sekretariat og medlemmer av de konvensjonsbaserte overvåkningsorganene for slik å kunne få bedre og raskere informasjon. 

Arbeidet med internasjonal overvåkning har i hovedsak blitt utført av juridisk rådgiver og NI-leder, med bistand fra direktør og med noe samarbeid med eksterne aktører (særlig medlemmer av Rådgivende utvalg). Den øvrige staben har i liten grad bidratt til denne siden av SMRs arbeid som nasjonal institusjon.

(a) Ressursvidereføring tilsier at aktivitetsnivået reduseres noe ut fra dagens nivå på grunn av arbeidspress, selv om denne aktiviteten er viktig.

(b) Ressurskutt tilsier at aktivitetsnivået reduseres, særlig i forhold til deltakelse under komitébehandlingen.

(c) Ressursøkning åpner for styrkning langs de linjene som er beskrevet to avsnitt ovenfor. 

(iii) Utredninger/rapporter/forskningsprosjekter: 

Utredninger, rapporter og forskningsprosjekter vil være det viktigste verktøyet SMR har for å foreta egne undersøkelser knyttet til faktisk realisering av menneskerettigheter i Norge, analyse av de internasjonale menneskerettighetenes rekkevidde i forhold til norske forhold og selv sette menneskerettighetssaker på den politiske dagsorden. Dette arbeidet sammenfaller godt med SMRs status som forskningssenter, og SMR vil her kunne trekke veksler på interne og eksterne ressurspersoner og -miljøer. Dette, sammen med eksterne forventninger og mangelen på sammenlignbare miljøer i Norge, tilsier at arbeidet har høy prioritet.

Aktivitetsnivået bestemmes av tilgang på interne og eksterne ressurser (tilgang på problemstillinger er ingen reell begrensende faktor). Utredninger, rapporter og forskningsprosjekter kan utføres gjennom egne initiativer og gjennom oppdrag fra eksterne. 

Aktivitetsnivået for 2007 synes å være noe i underkant av ønsket nivå sammenholdt med de ressursene som er avsatt til NI-arbeid.

Ideelt sett bør denne aktiviteten styrkes langs alle de tre linjene beskrevet ovenfor. SMR bør gjennomføre flere og grundige undersøkelser av faktisk gjennomføring av menneskerettighetene i Norge. SMR bør videre delta sterkere i analysen av rekkevidden av de internasjonale menneskerettighetene i Norge. Og SMR bør i større grad bidra til å sette menneskerettighetsspørsmål på den politiske dagsorden, basert på grundig forutgående analyse. 

Arbeidet med utredninger, rapporter og forskningsprosjekter har i stor grad blitt utført av NI-leder hva gjelder prosjektutvikling, søknadsprosess, tilsetting, oppfølgning og kvalitetssikring, med bistand fra juridisk rådgiver. Det faglige arbeidet er dels gjort gjennom eksternt finansierte forskere (barn, asyl, religionsfrihet, omskjæring), og dels gjennom vitenskapelige assistenter (torturkomiteen, tiggere fra Romania). Den øvrige staben ved SMR har i liten grad bidratt på dette feltet.

(a) Ressursvidereføring tilsier at aktivitetsnivået økes noe ut fra dagens nivå, særlig gjennom etablering av hensiktsmessige prosjektutviklingsrutiner og gjennom større innsats fra forskere med NI-plikt.

(b) Ressurskutt tilsier at aktivitetsnivået reduseres.

(c) Ressursøkning åpner for styrkning langs de linjene som er beskrevet to avsnitt ovenfor, særlig gjennom innhenting av eksterne midler.

(iv) Publisering: 

SMR skal publisere informasjon om og analyse av forhold av betydning for større bevissthet om og bedre oppfyllelse av menneskerettigheter i Norge. I den grad SMR besitter slik informasjon, er det en viktig oppgave å formidle dette videre til myndigheter, mediene, ikke-statlige organisasjoner og forskningsmiljøer. 

Aktivitetsnivået er i stor grad avhengig av aktivitet på andre områder (eksempelvis kronikker basert på høringsuttalelser, artikler basert på utredninger og redigerte bøker basert på seminarer). 

Aktivitetsnivået for 2007 synes å ligge på et akseptabelt nivå gitt aktivitetene på andre områder og sammenholdt med de ressursene som er avsatt til NI-arbeid.  

Ideelt sett er det rom for stor aktivitetsøkning på dette området. Dette gjelder særlig flere arbeider knyttet opp mot den dagsaktuelle situasjonen i Norge (kronikker, innlegg, intervjuer). Samtidig må økt virksomhet her balanseres opp mot at SMR skal være og fremstå som forskningsbasert. 

Arbeidet knyttet til publisering har i hovedsak vært utført av juridisk rådgiver og NI-leder når det gjelder hjemmesider, med praktisk oppfølgning fra informasjonsleder. Kronikker, medieoppslag, artikler og bøker har i hovedsak produsert av direktør, deler av forskningsstaben, NI-leder, juridisk rådgiver og vitenskapelig assistent, tidvis med bistand fra informasjonsleder. 

(a) Ressursvidereføring tilsier at aktivitetsnivået økes noe ut fra dagens nivå, særlig gjennom større innsats fra forskere med NI-plikt.

(b) Ressurskutt tilsier at aktivitetsnivået reduseres.

(c) Ressursøkning åpner for generell styrkning langs de linjene som er beskrevet ovenfor.

(v) Årbok om menneskerettigheter: 

SMRs menneskerettighetsårbok gir en helhetlig og systematisk gjennomgang og dokumentasjon av menneskerettighetenes stilling i Norge, og er en sentral publikasjon for SMR i arbeidet som nasjonal institusjon. Arbeidet er viktig siden det per i dag ikke er noen andre aktører som utfører lignende arbeid, siden boken er blitt utgitt over tre år og siden tilbakemeldingene er gode. 

Aktivitetsnivået bestemmes dels ut fra hvor omfattende og grundig dokumentasjonen skal være, og dels ut fra hvor omfattende og grundig den analytiske delen av boken skal være. 

Aktiviteten for 2007 har vært tilfredsstillende, med utvikling av årboken til også å omfatte et større analytisk forord. Årboken har inntil primo 2007 vært delvis finansiert av midler fra Fritt Ord, og er ressurs- og arbeidskrevende sammenholdt med de midlene som er avsatt til NI-arbeid. 

Ideelt sett kan aktiviteten økes, særlig gjennom å styrke den analytiske delen av årboken og gjennom oversettelse av hele årboken til engelsk. Det kan videre være ønskelig å få årboken ut til flere brukere enn i dag, for eksempel videregående skoler, statsforvaltning og kommunal forvaltning. 

Arbeidet med Årboken har i hovedsak blitt utført av prosjekttilsatt juridisk rådgiver og vitenskapelig assistent, med aktiv bistand fra NI-leder og den faste juridiske rådgiveren, og med innspill fra direktør. Informasjonsleder har bidratt ved produksjonen. Den øvrige staben har i liten grad vært involvert i arbeidet.

(a) Ressursvidereføring tilsier at aktivitetsnivået opprettholdes.

(b) Ressurskutt tilsier at aktivitetsnivået reduseres i forhold til innhold, omfang og publiseringsmåte.

(c) Ressursøkning åpner for styrkning langs de linjene som er beskrevet to avsnitt ovenfor.

(vi) EMD-prosjektet: 

SMR har sammen med Lovdata inngått avtale med Justisdepartementet om utarbeidelse av sammendrag av dommer og avgjørelser fra Den europeiske menneskerettighetsdomstol (EMD) fra og med 2006 til og med 2008. Det er stor ekstern interesse for referatene blant Lovdatas brukere, og prosjektet støtter Europarådets oppfordring til statene om å oversette EMDs dommer til nasjonale språk og bidra til større innsikt om EMD på nasjonalt plan. Samtidig bidrar prosjektet til kompetansebygging ved SMR. Disse forholdene viser at prosjektet er viktig for SMR i arbeidet som nasjonal institusjon. 

Aktivitetsnivået innen prosjektet bestemmes i hovedsak av antall dommer og avgjørelser fra EMD, i tillegg til hvordan SMR anvender den kompetansen som bygges opp gjennom prosjektet i andre sammenhenger (som kurs, møter, publikasjoner).

Aktiviteten i 2007 har vært stor sammenholdt med ressurser avsatt til prosjektet. I tillegg til arbeid med referater, har SMR bidratt i forhold til Europarådets samarbeid med ombud og nasjonale institusjoner, i forhold til reformprosessen ved EMD og med undervisning og innlegg i mediene. Deler av denne innsatsen er finansiert gjennom interne SMR-midler.

Ideelt sett kan denne aktiviteten økes gjennom større innsats for analyse og vurdering av EMDs avgjørelser, og spredning av dette gjennom kronikker og artikler. Det er også rom for økt virksomhet i forhold til kurs og opplæring.

Arbeid under prosjektet har etter en oppstartsfase med opplæring og bistand fra NI-leder, blitt utført og ledet av prosjektansatt juridisk rådgiver underlagt NI-leder. Den juridiske rådgiveren har ledet inntil tre vitenskapelige assistenter på prosjektet. Bortsett fra møtedeltakelse fra direktøren, har andre tilsatte ved SMR ikke vært involvert i dette arbeidet.

(a) Ressursvidereføring (eksterne midler pluss noe interne midler) tilsier at aktivitetsnivået holdes på dagens nivå. 

(b) Ressurskutt tilsier at aktivitetsnivået reduseres. Dersom ekstern bevilgning bortfaller, må prosjektet avsluttes.

(c) Ressursøkning åpner for styrkning langs de linjene som er beskrevet to avsnitt ovenfor.

(vii) Seminarer og lignende: 

SMR arrangerer seminarer, konferanser, workshops og møter knyttet til felt der SMR har særlig kompetanse eller knyttet til aktuelle menneskerettighetsspørsmål. Slike seminarer kan på en relativt kostnadseffektiv måte bidra til å sette et faglig konstruktivt søkelys på svakheter ved gjennomføring av internasjonale menneskerettigheter i Norge, og er en viktig oppgave for SMR som nasjonal institusjon. 

Aktivitetsnivået er avhengig av ressurser til administrasjon og faglig utvikling/ledelse, og dels også til faktisk gjennomføring av seminarene (lokaler, bevertning etc.). Tematikk setter ingen relevante begrensninger nedad. 

Aktivitetsnivået for 2007 har vært akseptabelt, sammenhold med ressurser overført til NI. Hovedaktivitet har vært gjennomføring av Menneskerettighetsforum, Torkel Opsahl Minneseminar, lanseringsseminar for Årboken, og møter knyttet til særlig EMD, CAT og religionsfrihet. Tidligere større seminarer har særlig vært knyttet til hijab, diskriminering, KRL-fag og forholdet mellom stat og kirke.

Ideelt sett kan aktivitetsnivået økes betraktelig. Aktiviteten kan økes dels gjennom hyppige mindre seminarer, dels gjennom større konferanser, og dels gjennom mer uformelle arbeidsmøter (for eksempel knyttet til høringsuttalelser). Aktiviteten kan gjennomføres alene eller sammen med andre institusjoner for avlastning og for relasjonsbygging, og det kan søkes om ekstern finansiering av større prosjekter. 

Arbeidet har i hovedsak blitt utført av juridisk rådgiver og NI-leder, med bistand fra administrasjonen. Noen seminarer har engasjert deler av forskerstaben med NI-arbeidsplikt, særlig Menneskerettighetsforum og Torkel Opsahl Minneseminar. 

(a) Ressursvidereføring tilsier at aktivitetsnivået økes noe, særlig gjennom forbedring av administrative rutiner og gjennom samarbeid med andre institusjoner. 

(b) Ressurskutt tilsier at aktivitetsnivået holdes på dagens nivå eller reduseres. 

(c) Ressursøkning åpner for styrkning langs de linjene som er beskrevet to avsnitt ovenfor.

(viii) Nasjonalt samarbeid: 

SMR skal i henhold til mandatet samarbeide med andre aktører i sitt arbeid med å fremme menneskerettigheter i Norge, og slik sett er dette en viktig oppgave. SMRs mandat omfatter ikke behandling av enkeltsaker, men SMR søker å sikre at individuelle henvendelser blir tatt hånd om av blant annet Sivilombudsmannen, Likestillings- og diskrimineringsombudet og Advokatforeningen. 

Aktivitetsnivået bestemmes av mange faktorer, som antall relevante aktører, hvilken tematikk SMR engasjerer seg i og hvor omfattende samarbeid det legges opp til. 

Aktivitetsnivået i 2007 knytter seg til møter i Rådgivende utvalg, møter i forbindelse med rapportering til konvensjonsorganene, utvikling av seminar i samarbeid med Sivilombudsmannen, forskningsprosjekter i samarbeid med Helsingforskomiteen, BLD og AID, innledere til Menneskerettighetsforum, mandagslunsjer og lignende, bokprosjekt med Redd Barna og Institutt for offentlig rett, samarbeid med UD i forbindelse med EMD og næringslivets samfunnsansvar, samarbeid med Advokatforeningen i forbindelse med pro bono-saker, deltakelse i lovarbeid og lignende. Aktivitetsnivået er tilfredsstillende ut fra de ressursene som er avsatt til NI-arbeid. 

Ideelt sett kan aktiviteten økes. SMR kan arbeide for tettere samarbeid med forvaltning, forskningsinstitusjoner, politiske organer, ikke-statlige organisasjoner og næringslivet, for eksempel gjennom seminarer, utredningsprosjekter, opplæring og nettverk. SMR kan effektivisere arbeidet gjennom bedre verktøy for relasjonsbehandling (databaser), og kan forbedre rutiner for informasjonsspredning og -tilfang, slik som gjennom email-alerts, weboppslag og diskusjonsgrupper på internett. SMR kan videre promovere bedre de tilbudene som finnes innen SMR, særlig i forhold til kurs og bibliotek.

Arbeidet er i hovedsak blitt utført av NI-leder, juridiske rådgivere og dels direktør, og med bistand fra administrasjonen ved SMR. Noen forskere med arbeidsplikt for NI har deltatt i dette arbeidet. 

(a) Ressursvidereføring tilsier at aktivitetsnivået holdes på dagens nivå.

(b) Ressurskutt tilsier at aktivitetsnivået reduseres.

(c) Ressursøkning åpner for styrkning langs de linjene som er beskrevet to avsnitt ovenfor.

(ix) Internasjonalt samarbeid: 

SMR bør som Norges nasjonale institusjon for menneskerettigheter delta rutinemessig på aktiviteter initiert av internasjonale og regionale nettverk av nasjonale institusjoner (ICC/ECC) og andre internasjonale møter knyttet til status som nasjonal institusjon (som innen Europarådet og FN) og motta delegasjoner som besøker Norge. Dette følger dels av mandatet, og dels av forventninger fra andre nasjonale institusjoner.  

Aktivitetsnivået bestemmes i stor grad eksternt av antall invitasjoner, tematisk relevans for SMR og antall besøk, og hvor mye arbeid SMR skal legge ned i den enkelte aktiviteten. 

Aktivitetene til nå har særlig knyttet seg nettverksdeltakelse i ECC og ICC, samarbeid med Egypts nasjonale institusjon, deltakelse i den arabisk-eurpeiske menneskrettighetsdialogen, samarbeid med Europarådet, samarbeid med konvensjonsorganene og UNHCHR, og deltakelse i forbindelse med besøk i Norge. Aktivitetsnivået er forsvarlig ut fra SMRs mandat, høyt ut fra ressurser avsatt til NI-arbeid, og beskjedent sammenlignet med for eksempel den danske nasjonale institusjonen.

Ideelt sett kan aktivitetsomfanget økes. For det første kan SMR spille en aktiv internasjonal rolle for å styrke og utvikle ordningen med nasjonale institusjoner, et arbeid som sammenfaller med SMRs mandat og norsk utenrikspolitikk. For det andre kan SMR bidra sterkere faglig særlig innen ECC og ICC.

Arbeidet er i stor grad blitt utført av direktør, NI-leder og juridisk rådgiver, og med bidrag fra en av de vitenskapelig ansatte med NI-plikt. 

(a) Ressursvidereføring tilsier at aktivitetsnivået reduseres, særlig på grunn av høy ressursintensitet.

(b) Ressurskutt tilsier at aktivitetsnivået reduseres ytterligere.

(c) Ressursøkning åpner for styrkning langs de linjene som er beskrevet to avsnitt ovenfor.

(x) Kurs og etter- og videreutdanning: 

SMRs oppgaver innen kurs og etter- og videreutdanning (EVU) er organisert utenfor NI-leders ansvarsområde, og behandles i egen strategi. 

Utfordringer og tiltak

Fremstillingen i forrige kapittel kan oppsummeres slik:

· Dersom det ikke gis økte ressurser til SMRs arbeid som nasjonal institusjon, vil aktivitetsnivå og innretning i hovedsak være som i 2007. 

· Dersom SMR ikke klarer å videreføre finansieringen av den eksternt finansierte juridiske rådgiverstillingen knyttet til EMD-prosjektet, må dette prosjektet avvikles. Dersom SMR ikke klarer å videreføre den interne finansieringen av den andre rådgiverstillingen knyttet til Årboken, må sannsynligvis Årboken avvikles samtidig som aktiviteten ellers reduseres. Dersom SMR må gjøre ytterligere kutt i overføringene til oppgaver som nasjonal institusjon, må løsninger søkes utenfor de rammene som er oppstilt i denne strategien.

· Dersom det arbeidet som SMR gjør som nasjonal institusjon gis økte ressurser, vil særlig SMR prioritere oppfølgning av høringsuttalelser og konvensjonsorganenes arbeid, flere studier/undersøkelser, flere seminarer/konferanser, økt formidling og større og dypere internasjonal deltakelse.

De tre viktigste tiltakene for å kunne øke aktiviteten innen arbeidet som nasjonal institusjon, er:

(i) Frigjøring av tid for NI-leder til ledelsesoppgaver og styrket administrativt samarbeid og støtte. 

(ii) Flere rådgivere. 

(iii) Flere SMR-forskere som har interesse av og kompetanse på spørsmål om gjennomføring av menneskerettigheter i Norge.

(i) Det er tidligere nevnt at NI-leders undervisningsplikt i sin helhet bør frigjøres til ledelsesoppgaver. Administrasjonen ved SMR er allerede sterkt belastet, men det kan synes som om det fortsatt er muligheter for mer effektivt samarbeid. Det kan også hentes ut økte ressurser gjennom mer samarbeid med andre deler av SMR, særlig biblioteket, prosjektvirksomheten og de som er ansvarlige for kurs. I tillegg kommer mulighetene for et mer effektivt samarbeid på ledelsesnivå mellom direktør, kontorsjef, prosjektadministrativ leder og NI-leder.

(ii) Styrkning av rådgivningskompetanse kan oppnås dels gjennom innhenting av eksterne prosjektmidler, dels gjennom omrokkering av interne midler og dels gjennom økt ekstern grunnfinansiering (via Stortinget). I det første tilfellet vil det stille krav til SMR om å hente inn prosjektmidler og forvalte disse. I det andre tilfellet vil det stille krav til videreføring og styrking av ordningen med internfakturering mellom NI-forvaltningen og forvaltningen av de internasjonale programmene (det vil si at arbeidsplikt for NI etter avtale med NI- og programledelsen kan konverteres til arbeid for programmene, men slik at inntekter herfra skal disponeres av NI). Det er her viktig å finne frem til effektive administrasjonsrutiner og samtidig tilpasse aktiviteten til SMRs romsituasjon. Det tredje tilfellet, økt grunnfinansiering, vil på sikt være det beste, men dette krever langsiktig arbeid inn mot relevante miljøer. Ansvaret her ligger på direktør, kontorsjef, prosjektadministrativ leder og NI-leder.

(iii) Endringer i forsker- og forskningsprofilen ved SMR, slik at flere forskere har interesse av og kompetanse på spørsmål om gjennomføring av menneskerettigheter i Norge, vil kunne løses dels ved krav ved nye utlysninger og dels ved initiativ i forhold til den eksisterende forskergruppen. Det er behov for et visst minimum av rettsvitenskapelig forskning relevant for de oppgavene SMR skal utføre som nasjonal institusjon, men ut over dette minimumsbehovet vil den faglige bakgrunnen til forskerne i seg selv ikke være avgjørende. Ansvaret her ligger på direktør, med assistanse fra forskningsleder og NI-leder.

Ut fra de ideelle målsettingene beskrevet i forrige kapittel, bør bemanningen knyttet til SMRs oppgavers om nasjonal institusjon – i form av faste og midlertidige stillinger – innen fem år bestå av: 

· 2-4 fast ansatte rådgivere i NIs kjernestab (mot 1 fast og 2 midlertidige årsverk i 2007), 

· 3-5 NI-relevante juridiske forskere med arbeidsplikt for NI (mot 2 årsverk i 2007)

· 3-5 årsverk gjennom kortere prosjekter (studenter og innleide eksperter) (mot 1,5 årsverk i 2007),

· 3 administrative årsverk (ett årsverk innen hvert av de tre områdene undervisning, informasjon og dokumentasjon) (mot 2 årsverk i 2007). 

SMR må evne å rekruttere dyktige medarbeidere, og beholde og utvikle dem rimelig lenge. Det innebærer at SMR er i stand til å tilby et solid og relevant fagmiljø, konkurransedyktig lønn og et interessant og positivt arbeidsmiljø. Dette stiller krav til ledelsen og den øvrige staben ved SMR. Det stilles også krav om ryddige ansvarsforhold og klare kommunikasjonslinjer. Det er også viktig med langsiktige kontrakter, dels for rekruttering og dels for å holde på medarbeidere.

Oppfølgning og fremdrift

Den strategiske planen vil danne grunnlag for SMRs årsplaner og årsrapporter i perioden 2008-2012, inntil den eventuelt avløses av en ny strategisk plan. 

Den strategiske planen gir retningslinjer for SMRs videre arbeid med oppgavene som nasjonal institusjon. 

SMR vil i planperioden ta sikte på å:

· Videreføre som et minimum intern ressursoverføring på samme nivå som 2007.

· Videreføre ordningen med to juridiske rådgiverstillinger, og arbeide for at begge blir faste stillinger. 

· Arbeide for økt grunnfinansiering av SMRs oppgaver som nasjonal institusjon. 

· Arbeide for fortsatt ekstern finansiering av EMD-stillingen.

· Arbeide for økt ekstern finansiering ved oppdragsvirksomhet.

· Videreføre og styrke ordningen med internfakturering i forhold til fast ansatte forskeres arbeidsplikt på NI konvertert til arbeid for programmene.

· Ta hensyn til gjennomføring av NI-oppgaver ved tilsettinger av vitenskapelig personale.

